הגעה בבוקר לנאפולי בטיסת TLV- Rome- Napoli ב-Alitalia. סיור בחוף האמלפי מנאפולי עד Amalfi עם מכונית שכורה. לינה ב- Sorrento. (יוסי בן אלטבט הגיע 5 ימים קודם וסייר ביבשה באזור- מומלץ ).
בשעות הצהריים הגעה במעבורת מנאפולי לבסיס Sunsail באי Procida. קבלת הסירה. הצטיידות בסופרמרקט SISA באי. כבר מאוחר ועייפים, מחליטים להישאר ב- Procida.
יוצאים בבוקר ל- Amalfi. (הפלגה של 32 מייל). הכוונה להגיע לפסטיבל שנערך במקום אותו ערב. מגיעים בשעות אחה"צ המוקדמות. עוגנים במרינה ב- Amalfi אצל Julio (מחיר העגינה 150 יורו, טל: 0039-3394224484) נוסעים ל- Ravello במונית (Marcello, המחיר 35 יורו, טל: 0039-3396530122). Ravello מקום קסום שאין להחמיצו. טיול במקום, ארוחת ערב ב- Hotel Villa Amore (טל- 089 857135, www.villaamore.it) הצמוד ל- Villa Cimbrone מול נוף מקסים המשקיף על העיירות Minori ו- Maiori .
חזרה ל- Amalfi. לא מספיקים לתהלוכה אך מגיעים לזיקוקי דינור מרהיבים ולקונצרט של תזמורת Amalfi בכיכר המרכזית. מתיישבים על המדרגות של הכנסייה בכיכר, אוכלים גלידה ושומעים את הקונצרט.
יוצאים מ- Amalfi ושטים מערבה צמוד מאד לחוף – נוף מקסים. עגינה ראשונה במפרצון צמוד למערה הכחולה- Grotta di Smeraldo. ביקור במערה והתפעלות מאוצר המילים בעברית של המפעילים את המערה ("פצצות על הגבות" ו"לא כולל שירות"). ממשיכים ועוגנים עגינה שנייה לצהריים מול Positano. איזה מקום !!. אחה"צ ממשיכים לעגינת לילה ל- Nerano (המקום היחידי המומלץ לעגינת לילה במפרץ Sorrento). עוגנים ללילה על בויה במפרץ (20 יורו) השייכת למסעדת דייגים Maria Grazia. ארוחת ערב באותה מסעדה על החוף (שירות הסעה מהסירה וחזרה ע"י המלצר במסעדה- Salvatore ).
יוצאים בבוקר מ- Nerano ומגיעים ל- Marina Piccola באי Capri ( מרינה = חוף באיטלקית, ולא מרינה במובן אליו אנו רגילים). זהו אחד המקומות היפים באזור , צמוד לקבוצת הסלעים “Faraglioni” והמקום היחידי ששווה וחובה לעגון באי Capri. (הערה: יש להימנע מעגינה במרינה ב- Marina Grande באי. העגינה יקרה מאד ואין שם שום דבר חוץ מחנויות שמוכרות חולצות טי-שירט ובתי קפה סתמיים.) עוגנים ב- Marina Piccola על עוגן, מול מלון Weber. כיוון שאסור להשאיר את הדינגי קשור למזח או על החוף בשעות היום, עושים "דיל" עם אחת המסעדות בחוף. הם לוקחים ומחזירים את הדינגי מהסירה תמורת התחייבות לסעוד אצלם. יוצאים ל- Anacapri עם מונית (25 יורו) ומשם ל- Monte Solara עם Chairlift. נוף עוצר נשימה. יורדים לעיירה Capri (הומה אדם ואין מה לעשות בה) ומשם לסירה. טיול עם הדינגי לקבוצת הסלעים הסמוכה. ארוחת ערב בסירה... משאבת המים המתוקים מתקלקלת.
בבוקר מגיעים ל- Marina Grande ב- Capri (אפשר לעגון בצד המערבי של הנמל מול חוף הרחצה, לא מומלץ לעגינת לילה) שם מגיע טכנאי לסירה ומחליף את המשאבה. ממשיכים למערה הכחולה המפורסמת Grotta Azzurra (לא נכנסים, חלק היו כבר ויש תור ארוך מדי). יוצאים ל- Sorrento . ב- Sorrento מספר מרינות אך כולם עוגנים ב- Marina di Cassano וגם אנחנו (100 יורו). יוצאים לעיר. סיור עם ה- Little train (מומלץ). העיר העתיקה קסומה. אוכלים ארוחת ערב בלתי נשכחת ב- Da Filippo , מסעדה מעולה של מקומיים על פי המלצת צוות המרינה (טל- 0818073796, www.ristorantedafilippo.com ). למסעדה שירות הסעות- בתום הארוחה מסיעים אותנו למרינה, המצויה במרחק של 10-15 דקות נסיעה.
בבוקר יוצאים לאי Ischia. עגינה ראשונה ב- Castello d’ Ischia. מקום מקסים לעגינת יום. טיול עם הדינגי. לקראת ערב יוצאים לעגינת לילה ב- Sant’ Angelo - המסמר של הטיול. מקום פנינה שבשום אופן אין לפספסו. עגינה בנמל/ מרינה (100 יורו אחרי מו"מ קשה ואין חשמל). ארוחת ערב באחת המסעדות בעיירה –אוכלים Zuppa di Pesce (מרק דגים שאיננו מרק בכלל). הערה- מומלץ לא לעצור במסעדות בנמל ולעלות מעט לכוון העיירה שם המסעדות הטובות והנחמדות עם הנוף לנמל.
בבוקר יוצאים מ-Sant’ Angelo ומקיפים את האי חצי סיבוב מהצד המזרחי. מגיעים לחוף מפורסם ומקסים שנמצא בצד הצפוני של האי: San Montano. עגינה וארוחת צהריים. קשה לעזוב אך רוצים להגיע ל- Procida מוקדם על מנת לראות את משחק רבע גמר מונדיאל. מילוי דלק ו- check out. בערב ארוחה טובה במסעדה מומלצת על ידי צוות Sunsail בשם Caracale (טל- 081-896-91-92 http://www.procida.it/caracal%C3%A8/ ) הנמצאת ב- Marina Corricella, כפר דייגים ציורי יפה מאד שאין לפספס – מרחק הליכה של כרבע שעה מהמרינה של Procida.
עוזבים את הסירה בשעה 9:00 בבוקר למחרת וחוזרים עם מעבורת לנאפולי. רואים את משחק רבע הגמר השני, בפיצרייה הסמוכה לנמל התעופה וטסים הביתה.
• רוחות חלשות בדרך כלל, על פי רוב שטים במנוע. להבנתנו, זהו משטר הרוחות במקום בעונה זו.
• המסירה של הסירה בתחילת ה- Charter לא הייתה מקצועית ויעילה במיוחד ולקחה יותר זמן מהרגיל. כמו כן, מומלץ לשים לב לכל שריטה הקיימת בסירה בזמן הקבלה ולציינה במסמך הקבלה על מנת לחסוך וויכוחים בסוף.
• אנחנו בחרנו במסלול לכוון חוף אמלפי ו- Capri, Ischia, Procida) Phlegraean Island) ולא הצטערנו ; אך קיים מסלול חלופי ל- Pontine Islands - לאיים Ponza, Palmarola, Zannone, Ventotene , שהוא אף המסלול המומלץ על ידי Sunsail, השארנו אותו לפעם הבאה.
• לסיכום, הפלגה מוצלחת במיוחד. המקום מהווה אלטרנטיבה ראויה לשייט ביוון, טורקיה, קרואטיה וספרד ומבחינת הגוון והיופי אף עולה על חלקם. המגרעת היחידה היא הרוחות החלשות, אך בסה"כ מומלץ בחום.